Virallinen lehti nro C 341 , 29/11/1999 s. 0061



KIRJALLINEN KYSYMYS E-0181/99 esittäjä(t): Alexandros Alavanos (GUE/NGL) komissiolle (11. helmikuuta 1999) Aihe: Athos-vuorelle myönnetyn rahoituksen lakkauttaminen Huolimatta komission Raphael-ohjelman (toimi 1) puitteissa tekemästä päätöksestä myöntää rahoitusta erittäin merkittäville muistomerkeille, kuten Athos-vuoren luostareille, Ateenan Akropolille ja Santiago de Compostelalle, Athos-vuoren rahoittaminen pääosasto 10:n alaisista ohjelmista lakkautettiin vuonna 1998. Komissiolta kysytään seuraavaa: 1. Millä perusteilla Athos-vuoren rahoittaminen lopetettiin vuonna 1998, kun otetaan huomioon, että vuoden 1998 talousarvioon sisältyy erityismaininta Athos-vuoren rahoittamisen jatkamisesta Euroopan parlamentin asiaa koskevan päätöslauselman nojalla? 2. Mitä hankkeita rahoitettiin vuonna 1998 Raphaël-ohjelman puitteissa? 3. Myönnetäänkö Akropolille edelleen rahoitusta lähivuosina niiden töiden jatkamiseksi, jotka edistyvät tyydyttävällä tavalla ulkomaalaisten asiantuntijoiden antamien lausuntojen mukaan samoin kuin asiantuntijoiden komission pyynnöstä vuonna 1992 julkaiseman raportin mukaan, jossa vaaditaan rahoituksen jatkamista, kunnes hankkeeseen sisältyvät työt on saatu valmiiksi? Komission jäsenen Marcelino Orejankomission puolesta antama vastaus (23. maaliskuuta 1999) Vuoden 1998 Raphael-ohjelmaan kuuluvan 1 toimen osana komission tarkoituksena oli tukea sellaisia tärkeitä muistomerkkejä kuten Athos-vuoren luostarit, Ateenan Akropolis ja Santiago de Compostelan muistomerkit erityisesti siksi, että toimessa oli sitouduttu "kulttuuriperinnön eurooppalaisiin laboratorioihin". Kyseistä toimea varten vahvistetun menettelyn mukaisesti hankkeita esittivät Raphael-ohjelmaan osallistumaan oikeutettujen jäsenvaltioiden kansalliset viranomaiset. Kymmenen valtion kansalliset viranomaiset esittivät komissiolle 12 hanketta (yksi Belgiasta, kaksi Kreikasta (Akropolis ja Athos-vuori), yksi Espanjasta, yksi Ranskasta, kaksi Irlannista, yksi Italiasta, yksi Suomesta, yksi Ruotsista, yksi Yhdistyneestä kuningaskunnasta ja yksi Norjasta). Riippumatonta asiantuntijaryhmää kuultuaan ja otettuaan huomioon kaikissa hakemuksissa ilmaistun kiinnostuksen ja hyvin rajoitetut talousarviovarat komissio pystyi ehdottamaan ainoastaan yhden hankkeen valitsemista kustakin maasta. Raphael-komitea, joka koostui Raphael-ohjelmaan osallistumaan oikeutettujen maiden virallisista edustajista, hyväksyi komission ehdotuksen. Kyseiset kymmenen hanketta ovat: Belgia - Waterloon taistelun tapahtumapaikka, Kreikka - Ateenan Akropolis, Espanja - Santiago de Compostelan pyhiinvaellustie, Ranska - "AREA": eurooppalaiseen arkeologiaan liittyvien arkistojen suojeleminen, Irlanti - arkeologia-aiheinen puisto Boynen laaksossa, Italia - Pisan torni, Suomi - marmorilla vuorattujen julkisivujen käyttöiän pidentäminen, Ruotsi - "Tanum" esihistoriallisten kaiverrusten sijaintipaikka, Yhdistynyt kuningaskunta - Hadrianuksen vallin maavallien ennaltaehkäisevä hoito ja Norja - Nidarosin tuomiokirkko. Kun otetaan huomioon Athos-vuoren luostareiden uskonnollinen ja kulttuurinen merkitys, komissio tarkastelee varmasti huolella luostareiden tukemista, jos Kreikan viranomaiset hakevat niille tukea vuoden 1999 Raphael-ohjelman ja "kulttuuriperinnön eurooppalaiset laboratoriot" -toimen yhteydessä. Akropoliksen muistomerkkien suojelu- ja kunnostushankkeen osalta komissio haluaisi ilmoittaa arvoisalle parlamentin jäsenelle, että hanketta voidaan tukea vuoden 1999 Raphael-ohjelmaan kuuluvien kulttuuriperinnön eurooppalaisten laboratorioiden yhteydessä ainoastaan, jos Kreikan viranomaiset esittävät asiaa koskevan hakemuksen. Jatkuuko komission tuki Akropolikselle vuoden 1999 jälkeen riippuu Euroopan parlamentin ja neuvoston harkittavana edelleen olevan Kulttuuri 2000 -puiteohjelman säännöistä ja edellytyksistä.